**Legenda lui Moș Crăciun**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copile, lângă mine te așează,

O mică povestire am să-ți spun!

Ia un creion și-ncet tu desenează

ce îți voi spune despre Moș Crăciun

Să ne-așezăm sub brad, dulce copile,

în luciul unui glob noi să privim,

iar timpul inapoi cu mii de zile

ținându-ne de mână să-l găsim.

Închide ochii pentru o clipită

și vei vedea un sat, cam mititel,

Și o lumină care, calm, palpită,

Iar la lumina ei... un bătrânel

El face jucării nenumărate,

în zori spre a le duce la oraș

În liniște gândește și socoate

că le va vinde pe un coltunaș.

A doua zi, orașul îl așteaptă,

iar sacul se golește imediat.

Dar cum ți-am spus că viața e nedreaptă

Al lui efort nu fu prea apreciat.

Cu sacul gol, cu buzunare goale

El se îndreaptă spre al său lăcaș

Pe-o uliță scăldată în uitare,

o casă el zărește, mintenaș.

În ea stau doi copii fără de mamă

Și-o rugăminte cântă ei în cor.

Privind spre cer se roagă și tot cheamă

un înger să le vină-n ajutor.

Nu își doresc decât să aibă-n palme

un soldățel de plumb, nimic mai mult,

să-i apere de taina unor șalme,

de-al sărăciei nedorit tumult.

Sunt prea săraci și ei realizează

că soldățelul lor e ireal,

că săracia lor prea mult contează,

iar visul lor rămâne ideal.

Cuprins de o tristețe-n a sa stare,

Îndreptă moșul fruntea către cer

”Ce mi-aș dori să am din întâmplare

Un soldățel de plumb, micut, stingher!”

Se uită moșu-n sacul ce tresare

În fundul lui găsește-un soldățel

Îl lasă-n prag, bătând în ușa care

speranței se așează drept rastel.

Și pleacă moșul-nvăluit în robă

gândind că o putere de-ar avea

grămezi de jucării de-ar fi in tolbă,

copiilor, cadouri le va da.

În drumul lui, în seara luminată

un pui de căprioară a-ntâlnit

ce șchiopăta c-o rană infectată,

iar mersul îi era împleticit.

Își rupse moșul parte din veșminte

și rana celui pui el o legă

Când, deodată, puiul cel cuminte

în înger fără seamăn se schimbă.

”Te văd că ești a bunătății pală!

Dorința ta pe veci se va-împlini,

să-mparți discret și necruprins de fală

în toată lumea, mii de jucării!”

Deodată roba sa se luminează

și se transformă într-un semn regal

într-un costum ce chiar și azi păstrează

o frumusețe fără de egal.

Un rosu viu în haine se aprinde,

iar cizmele îi sunt cu licăriri

Cu care moșul va putea cuprinde

țărâmuri necuprinse de gândiri.

Alături îi apare de niciunde

o sanie cu niște reni blajini

să-l ducă spre ținutul ce cuprinde

o fabrică de visuri și lumini.

Se suie moșu-n sania ce-l poartă

spre-acel ținut ce-n dar l-a căpătat

pentru a sa purtare fermecată,

crescută într-un suflet nepătat.

Și an de an, de-atunci, copile dragă,

Lucrează moșul cu zor de furnici

Ca-n astă zi să aibă în desagă

Tot ce-și doresc copii mari sau mici.

Să-l așteptăm pe moșul ce-o să vină

La fiecare să-i aducă-n dar

O jucărie și a sa Lumină

Și o fărâmă din celstul Har.

Să nu uităm nicicând c-a sa putere

E drept răsplata unei bunătăți

Ce n-a fost învelită în mistere

sau oferită doar în jumătăți.

Să îi urmăm și noi a sa gândire,

Să devenim mai buni decât am fost

Și-a noastră bunătate-n răspândire

Să fie celor simpli adăpost.